Northumberland
Northumberland (oʻzb: Nortamberlend) Angliya shimoli-sharqida, Angliya va Shotlandiya chegarasidagi rasmiy okrug. Okrug shimolda Shotlandiya, sharqda Shimoliy dengiz, Janubda Tyn-and-Wear hamda Durham okruglari, gʻarbda esa Cumbria okrugi bilan chegaradosh. Okrugdagi eng yirik aholi punkti – Blyth shaharchasi. Okrug hududi 5,013 km2 va aholisi 320,274 kishi boʻlib, bu koʻrsatkichlari bilan Northumberland Angliyadagi aholi eng siyrak yashovchi okrug hisoblanadi. Janubi-sharqda eng yirik shaharlar toʻplangan boʻlib, ular: Blyth (37,339), Cramlington (27,683), Ashington (27,670) va Morpeth (14,304). Okrugning qolgan qismi qishloq hududlaridan iborat boʻlib, shimoldagi eng yirik aholi punkti Brewick-upon-Tweed (12,043) va gʻarbda Hexham (13,097) shaharchalaridir. Northumberland gʻarbida Cheviot hamda Shimoliy Pennines tepaliklari joylashgan. Sharqda esa qirgʻoqqa yaqinlashgan sari yer yassilasha boradi. Cheviot choʻqqisi (815 metr) okrugdagi eng baland nuqtadir. Shimoliy Tyne va Janubiy Tyne daryolari manbalari okrugda joylashgan. Hexham yaqinida ushbu ikki daryo Tyne daryosiga birlashadi. Northumberland’dagi boshqa yirik daryolar, janubdan shimolga qarab: Blyth, Coquet, Aln, Wansbeck va Tweed. Tweed daryosi Shotlandiya bilan chegaraning bir qismini tashkil qiladi. Okrugda Northumberland Milliy Bogʻi va ikki milliy ahamiyatga ega tabiat manzaralari: Northumberland qirgʻogi va Shimoliy Pennines tepaliklari mavjud. Okrug tarixi uning chegarada joylashgani bilan chambarchas bogʻliqdir. Rimliklar davrida okrugning asosiy qismi Adrian devoridan shimolda joylashgan boʻlib, Yangi davrda okrug Angliya va Shotlandiya orasidagi talash hududga aylandi va bu hududda koʻplab qal’alar, mudofaa binolari va boshqalar qurilishiga sabab boʻldi. Northumberland okrugi shuningdek kelt xristianligi va Lindisfarne oroli bilan ham tanilgan. Sanoat inqilobi davrida hududda koʻmir konlari, kemasozlik va qurolsozlik zavodlari qurilgan.